เอกชนหนุนเข้มประกันภัย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ดูความแข็งแกร่งด้านการเงินหวังป้องกันผลกระทบต่อลูกค้าโพสต์ทูเดย์ — สมาคมประกันวินาศภัยขานรับเกณฑ์เข้มคุมฐานะการเงิน สร้างความแข็งแกร่งภาคเอกชน
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า เห็นด้วยกับการที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่จะเพิ่มความเข้มงวดในการกำกับดูแลฐานะการเงินของบริษัทประกันภัย เพื่อให้เกิดความแข็งแกร่งและป้องกันความเสียหายจำนวนมาก
อย่างไรก็ตาม การที่กำหนดว่า หากบริษัทประกันไม่ส่งรายงานฐานะการเงิน 2 เดือนติดต่อกัน จะให้หยุดรับประกันภัยนั้นเป็นเงื่อนไขที่กระชั้นเกินไปหรือไม่ จึงต้องกลับมาพิจารณา รวมถึงการกำหนดว่าถ้าสภาพคล่องต่ำกว่า 50% จะให้หยุดรับประกันภัย ก็ต้องกลับมาพิจารณาว่าสภาพคล่องในที่นี้คืออะไร
“เข้าใจว่า คปภ.คงเป็นห่วงเรื่องสภาพคล่องของบริษัทประกันภัย เพราะถือเป็นหัวใจสำคัญอย่างหนึ่งในการทำธุรกิจ แต่ต้องคำนึงด้วยว่าสภาพคล่องของบริษัทประกันวินาศภัยแตกต่างจากสภาพคล่องของบริษัทประกันชีวิต เพราะมีระยะเวลาของเบี้ยประกันปีต่อปี หรือแค่ 1 ปี การหมุนเวียนของเงินเร็วมากขณะที่เบี้ยประกันชีวิตส่วนใหญ่ชำระกันหลายปี” นายจีรพันธ์ กล่าว
นายจีรพันธ์ กล่าวว่า ปัจจุบันบริษัทส่วนใหญ่ปฏิบัติตามเกณฑ์ของ คปภ.ครบถ้วนอยู่แล้ว ไม่ว่าจะเป็นการส่งรายงานฐานะการเงิน การดำรงสภาพคล่องตามเกณฑ์ที่กำหนด 
ทั้งนี้ ปัจจุบันทาง คปภ.กำหนดให้บริษัทประกันภัยต้องส่งรายงานฐานะการเงินประจำเดือนทุกเดือนให้กับทาง คปภ. โดยให้ระยะเวลาผ่อนผันภายใน 90 วัน สำหรับงบการเงินเดือนล่าสุด แต่ไม่ได้กำหนดเกณฑ์ลงโทษ กรณีบริษัทประกันภัยส่งงบการเงินล่าช้า 
อย่างไรก็ตาม ส่วนใหญ่สามารถส่งรายงานฐานะการเงินได้ก่อน 90 วัน มีเพียงบางบริษัทที่มีปัญหาฐานะการเงินเท่านั้นที่ไม่สามารถปฏิบัติตามได้ ทำให้ คปภ.จะเพิ่มความเข้มงวดขึ้น เพื่อลดความเสียหายล่วงหน้า ก่อนที่จะเป็นปัญหาหนักจนไม่สามารถแก้ไขได้ ซึ่งเกณฑ์ใหม่นี้ ทาง คปภ.มีแผนจะนำมาบังคับใช้ในไตรมาส 3 ของปี 2553 นี้